Cɩla, 17 janvier
Paanɩɣ Yuuda mba tɔm.
Ye pɩwɛ-ɖʋ kaɖɛ se ɖɩnɩɩ Ɛsɔtɔm taa camɩyɛ kʋnʋŋ kɩfalʋʋ nakʋyʋ taa yɔ, pɩpɩzɩɣ nɛ pɩkɔnɩ-ɖʋ kaɖɛ fezuu taa. Alɩwaatʋ ndʋ Nehemiya nɩwa se Yuuda ñɩma mba palɩnɩ Babilooni nɛ papɩsɩ Yeruzalɛm yɔ pe-piya nasɩyɩ ɩɩnɩɣ Ebree kʋnʋŋ yɔ, pɩha-ɩ lɩmaɣza siŋŋ. Piya nzɩ sɩtaapɩzɩɣ se sɩkɛ Ɛsɔ sɛyaa kɩbama, mbʋ pʋyɔɔ yɔ sɩtaanɩɣ Ɛsɔtɔm taa camɩyɛ. (Neh. 8:2, 8) Lʋlɩyaa mba pakʋyaa nɛ powolo agbaa wena a-taa paayɔɔdʋʋ pa-kʋnʋŋ yɔ, pa-taa nabɛyɛ kɔm nɛ pana se sɔɔlɩm mbʋ pe-piya kaawɛnɩ fezuu taa wondu yɔɔ yɔ, pɩwɛɛ nɛ pɩhɛɣ. Ɛbɛ yɔɔ? Alɩwaatʋ ndʋ ɖɩkalɩɣ tɔm kʋnʋŋ kɩfalʋʋ nakʋyʋ taa yɔ, piitukuuni ɖa-laŋɩyɛ ɛzɩ alɩwaatʋ ndʋ ɖɩkalɩɣ-tʋ ɖa-maɣmaɣ ɖa-kʋnʋŋ taa yɔ. Pɩtasɩ lɛ, ye ɖɩɩpɩzɩɣ se ɖɩyɔɔdɩnɩ ɛyaa kʋnʋŋ nakʋyʋ taa yaa ɖɩɩnɩɣ ndʋ pɔyɔɔdʋʋ yɔ, pɩpɩzɩɣ nɛ pɩnɩɩ-ɖʋ tomnaɣ yɔɔ nɛ pɩcamɩ-ɖʋ fezuu taa. Ye mbʋ, ye ɖe-liu ɛwɛɛ se ɖiwolo ɛgbɛyɛ nɖɩ ɖɩ-taa paayɔɔdʋʋ ɖa-kʋnʋŋ yɔ, pɩwɛɛ se ɖɩñaɣ pana nɛ ɖɩcɔnɩ ɖe-fezuu taa kɩcɛyɩm ɖeɖe.
Saɖakawaɣ, 18 janvier
Tisuu kɛlɛ lidaʋ ŋgʋ pɛwɛɣnɩ ñɩm, mbʋ paanaɣ yɔ, pɩ-yɔɔ yɔ.
Tisuu kɛ Krɩstʋ ñɩma wɛtʋ kɩbandʋ siŋŋ. Pɩtɩkɛ ɛyaa tɩŋa wɛnɩnɩ tisuu. (2 Tes. 3:2) Ɛlɛ Yehowa haɣ paa ɛ-sɛyʋ weyi “tisuu.” (Roma 12:3; Gal. 5:22) Ye mbʋ, mba pɛwɛnɩ tisuu yɔ, pɩwɛɛ se pawɩlɩ Yehowa pɛ-ɛsɩmɩyɛ. Yesu Krɩstʋ yɔɔdaa se ɛ-yɔɔ ɛ-Caa tɩŋɩɣna nɛ ɛhɔŋ ɛyaa nɛ ewokini ɛ-cɔlɔ. (Yoh. 6:44, 65) Ye ɛyʋ ɛwɛnɩ tisuu Yesu yɔɔ yɔ, piyeki se pekpeɣ-i ɛ-kɩwɛɛkɩm. Nɛ pɩhaɣ-ɩ waɖɛ se taabalɩyɛ kɩbanɖɛ ɛwɛɛ ɛ nɛ Yehowa pɛ-hɛkʋ taa tam. (Roma 6:23) Ðɩtɩmʋna se Yehowa ɛlabɩ-ɖʋ kʋjɔʋ sɔsɔʋ ŋgʋ, mbʋ pʋyɔɔ yɔ ɖɩkɛ kɩwɛɛkɩm laɖaa nɛ ɖɩmʋnɩ sɩm. (Keɣa 102:10) Ɛlɛ, Yehowa na kɩbandʋ natʋyʋ ɖa-taa. Ɛlabɩ-ɖʋ lootiye nɛ ɛha-ɖʋ waɖɛ se ɖiwelisi laŋhɛzɩyɛ tɔm. Piyeba nɛ ɖɩpaɣzɩ wɛnʋʋ tisuu Yesu yɔɔ nɛ ɖɩwɛɛnɩ lidaʋ se ɖɩkaɣ caɣʋ wezuu maatɛŋ.
Kemeɣa, 19 janvier
[Pɔɔlɩ ɖɔŋ] tɔm mʋyaa ɖoŋ kpazʋʋ.
Pɔɔlɩ yɔɔdɩ tɔm kɩbandʋ sakɩyɛ e-koobiya yɔɔ takayɩsɩ nzɩ ɛmawa yɔ sɩ-taa. Ɛ nɛ pa-taa nabɛyɛ pɔɖɔm nʋmɔʋ pɩnzɩ sakɩyɛ, nɛ pɩtʋʋ fɛyɩ se ɛɛsɩm pɛ-ɛjandʋ, paa mbʋ yɔ ɛyɔɔdɩ tɔm kɩbandʋ pɔ-yɔɔ. Ɛyɔɔdɩ Timootee yɔɔ se ɛkɛ ‘ɛ-pɩyalʋ kʋsɔɔlʋ nɛ tɔm mʋyʋ Kɩbaɣlʋ taa,’ nɛ ɛcɔŋnɩ koobiya kɩcɛyɩm yɔɔ nɛ sɔɔlɩm. (1 Kɔr. 4:17; Fil. 2:19, 20) Ɛsam Tiiti Kɔrɛntɩ ɛgbɛyɛ taa nɛ ɛtɔ se: “Ɛkɛ man-taabalʋ nɛ man-sɩnɩyʋ mɩ-cɔlɔ.” (2 Kɔr. 8:23) Pɩtʋʋ fɛyɩ se alɩwaatʋ ndʋ Timootee nɛ Tiiti panawa se Pɔɔlɩ kaawɛnɩ lɩmaɣza kɩbana pɔ-yɔɔ yɔ, pɩɩkpazɩ-wɛ ɖoŋ siŋŋ. Pɔɔlɩ nɛ Barnaabaasɩ paɖʋ pe-wezuu kaɖɛ taa nɛ papɩsɩ lona wena a-taa paawɩlɩ-wɛ ñaŋ yɔ. Paanazɩ-wɛ Listrɩ tɛtʋ taa, ɛlɛ papɩsɩ peeɖe se pakpazɩ koobiya mba papɩsɩ Krɩstʋ mba pitileɖi yɔ ɖoŋ se pɔɖɔkɩ pe-tisuu kpam. (Tʋma 14:19-22) Samaɣ nakɛyɛ kʋyɩ Pɔɔlɩ yɔɔ Efɛɛzɩ tɛtʋ taa. Pʋwayɩ lɛ, ɛcaɣ peeɖe nɛ ɛkpazɩ koobiya ɖoŋ.